作者:元稹
標題:病減逢春，期白二十二、辛大不至十韻
內容:病與窮陰退，春從血氣生。寒膚漸舒展，陽脈乍虛盈。就日臨階坐，扶床履地行。問人知面瘦，祝鳥願身輕。風暖牽詩興，時新變賣聲。饑饞看藥忌，閑悶點書名。舊雪依深竹，微和動早萌。推遷悲往事，疏數辨交情。琴待嵇中散，杯思阮步兵。世間除卻病，何者不營營。